b'\n_START_ARTICLE_\nIrlandsfronten\n_START_PARAGRAPH_\nIrlandsfronten (1972-1982) var en norsk partipolitisk uavhengig solidaritetsorganisasjon.\n_START_SECTION_\nBakgrunn\n_START_PARAGRAPH_\nIrlandsfronten ble opprettet i 1972 som en direkte reaksjon p\xc3\xa5 Bloody Sunday. De var en av to solidaritetsorganisasjoner i Norge som jobbet med Nord-Irland og The Troubles p\xc3\xa5 1970- og 80-tallet. Den andre organisasjonen het Irlandskomiteen. Organisasjonene var uten formell tilknytting, men de samarbeidet til tider. Et eksempel p\xc3\xa5 samarbeid er en demonstrasjon de arrangerte i 1977 mot at Maired Corrigan og Betty Williams fikk Nobels fredspris for Peace People bevegelsen._NEWLINE_Irlandsfronten ga ut en m\xc3\xa5nedlig fanzine som het Stjerneplogen, den var til salgs for 2 kr, og hadde Ken Jackson som ansvarlig redakt\xc3\xb8r. Stjerneplogen var oppkalt etter en avis som Offisielle Sinn Fein ga ut i Derry tidlig p\xc3\xa5 1970-tallet. Navnet Stjerneplogen er hentet fra flagget som ble brukt av Irish Citizen Army, en av gruppene som deltok i P\xc3\xa5skeoppr\xc3\xb8ret i 1916. De ga ogs\xc3\xa5 ut andre dokumenter p\xc3\xa5 en ad-hoc basis, blant annet \xc2\xabKommentar om Irland\xc2\xbb utgitt av arbeidsutvalget i Irlandsfronten, v\xc3\xa5ren 1972._NEWLINE_Irlandsfronten og Irlandskomiteen slo seg i 1982 sammen til Den Forente Irlandskomitee for \xc3\xa5 bli mer slagkraftig. De fortsatte solidaritetsarbeidet p\xc3\xa5 1980-tallet med \xc3\xa5 gi advokatbistand til republikanske fanger og ga ut fanzinen Irlandsrapport. Det hevdes i \xc2\xabLund-rapporten\xc2\xbb at medlemstallet var sv\xc3\xa6rt lavt.\n_START_SECTION_\nPolitiske tilknyttinger\n_START_PARAGRAPH_\nI Norge hadde Irlandsfronten i noe grad en tilknytting til Sosialistisk Venstreparti, selv om de i utgangspunktet var parti-politisk uavhengige. Irlandskomiteen var p\xc3\xa5 sin side l\xc3\xb8st knytt til AKP(m-l). Dette skillet mellom front/komite og SV/AKP(m-l) er ikke unikt for organisasjonene som jobbet med Irland. Palestinakomiteen assosieres med AKP(m-l) og Palestinafronten (senere Palestinagruppene, oppl\xc3\xb8st 2010) var assosiert med SV._NEWLINE_I Nord-Irland hadde Irlandsfronten noe kontakt med Offisielle Sinn F\xc3\xa9in og Offsielle IRA. Denne fl\xc3\xb8yen av IRA stoppet krigen mot britene i 1972, men var involvert i feider med Den provisoriske IRA og INLA. Irlandskomiteen hadde noe kontakt med personer i Det Provisoriske Sinn F\xc3\xa9in, og de ble avbildet da de gikk i 8. mars-tog i den irske avisa An Phoblacht.\n_START_SECTION_\n\xc2\xabLundrapporten\xc2\xbb\n_START_PARAGRAPH_\nB\xc3\xa5de Irlandsfronten og Irlandskomiteen, sammen med andre akt\xc3\xb8rer p\xc3\xa5 venstresiden (blant annet Palestinakomiteen) var under overv\xc3\xa5kning av PST fordi de hadde kontakt med personer tilknyttet IRA og Sinn F\xc3\xa9in.'